માનવમિત્ર, ગાંધીનગર : પાટણ આત્મવિલોપન કેસ પર ગૃહ રાજ્ય મંત્રીશ્રી પ્રદિપસિંહ જાડેજાએ જણાવ્યું હતુ કે, પાટણ જિલ્લા કલેક્ટર કચેરી સામે આત્મવિલોપનથી મૃત્યુની ઘટના ખૂબ દુઃખદ અને સંવેદનશીલ છે. આ ઘટના ન ઘટે તે માટે પોલીસ તંત્ર, જિલ્લા કલેક્ટર તંત્ર દ્વારા અગમચેતીના તમામ પગલાં લેવામાં આવ્યા હોવાનું જણાવતા ગૃહ રાજ્ય મંત્રીશ્રીએ જણાવ્યું કે, દલિત પરિવાર દ્વારા આત્મવિલોપનની ધમકી અંગેનો પત્ર મળતા જ પોલીસ તંત્ર, જિલ્લા કલેક્ટર તંત્ર દ્વારા તેને ગંભીરતાથી લઇ કલેક્ટર કચેરી સંકુલમાં ૪૨ પોલીસ સ્ટાફનો ચાંપતો બંદોબસ્ત ગોઠવવામાં આવ્યો હતો તથા સ્થળ ઉપર ફાયર ફાઇટર, ધાબળા, ફાયર એક્ષટેન્ગ્યુસર તથા એમ્બ્યુલન્સની વ્યવસ્થા કરવામાં આવી હતી.